《王宣甫求崇斋扁榜仍索诗转庵之作先成即次韵为寄》
宋代·许及之

圣门教人亦多术，由也升堂未入室。颜虽在寝犹仰高，火就水流随燥湿。

但见终日不违愚，岂知庶几介如石。陶溪昨以崇名斋，欲予隶古诗记实。

今晨忽见转庵作，名与诗高同起日。崇斋少学用心苦，晚乃一扫科举习。

霜降自然知水落，道损都忘为学益。一从崇卑悟师说，心已沈酣全体易。

书扁外和转庵诗，不待形容有润色。忆昨尊公期类予，似我颛愚有何获。

老惭才衰惟钝迟，感君肯赴同襟期。闭关却埽门植榆，不妨倡和来埙篪。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。